AGalega

AGalega é a plataforma dixital de contidos da CRTVG creada o 17 de xaneiro de 2024, dispoñible como plataforma web e como aplicación. Esta nova marca de contidos audiovisuais en galego supón a adaptación da Televisión de Galicia e a Radio Galega ao eido dixital cara a un consumo de contidos á demanda e en aberto. Foi definida como a "maior plataforma dixital audiovisual en galego do mundo".

 Historia 
A plataforma presentouse oficialmente o 17 de xaneiro de 2024, baixo o lema "AGalega é moito máis" e nunha gala na Cidade da Cultura de Santiago de Compostela. No momento do seu lanzamento, AGalega contaba con 1.400 contidos audiovisuais da Televisión de Galicia, incluíndo algúns contidos exclusivos da plataforma. Ademais, AGalega conta con dúas aplicacións integradas que se poden descargar de forma individual. Para o público infantil e xuvenil, a plataforma do Xabarín (con máis de 1.400 contidos propios no momento do lanzamento) e AGalega Audio, con todos os servizos da Radio Galega integrados (4.500 contidos de son dispoñibles no momento do lanzamento).

AGalega conta tamén con todas as canles de directo de televisión e radio da CRTVG, polo que tamén se pode ver a televisión convencional a través da plataforma. En febreiro estará dispoñible tamén nas televisións intelixentes, en Fire TV, LG e Samsung.

En setembro de 2024, AGalega acadou a cifra de 1 millón de usuarios, logo de oito meses dende o seu lanzamento, chegando a 200 países e manténdose no Top 20 das plataformas de contidos en España.

 Notas 

 Véxase tamén 
 Outros artigos 
 CRTVG
 Televisión de Galicia
 G2
 Xabarín Club
 Ligazóns externas 
 Portal agalega.gal

Categoría:CRTVG
Categoría:Servizos de streaming